**დანართი 1**

**ქობულეთის მუნიციპალიტეტის მერის სათათბირო ორგანოს ‐ ახალგაზრდული საბჭოს წევრთა შერჩევის მიზნით, კონკურსის ჩატარების პირობების შესახებ**

**დ ე ბ უ ლ ე ბ ა**

**მუხლი 1.ზოგადი დებულებანი**

ეს დებულება განსაზღვრავს ქობულეთის მუნიციპალიტეტის მერის სათათბირო ორგანოს - ახალგაზრდული საბჭოს წევრთა შერჩევის მიზნით, კონკურსის ჩატარებასთან დაკავშირებულ ვადებს, პროცედურებს, კომპენტენციებს, უფლებამოსილებებს.

**მუხლი 2. ავტორიზაცია**

1. კონკურსში მონაწილეობის მიღება შეუძლია ქობულეთის მუნიციპალიტეტის ტერიტორიაზე რეგისრირებული 14-29 წლის ახალგაზრდას (შემდგომაში კონკურსანტი), რომელიც არ არის დასაქმებული საჯარო სამსახურში და აკმაყოფილებს აღნიშნული დებულებით განსაზღვრულ პირობებს.“

2. კონკურსში მონაწილეობის მისაღებად კონკურსანტმა ქობულეთის მუნიციპალიტეტის მერიის ადმინისტრაციის საქმისწარმოების განყოფილებაში (მის: ქობულეთი, დავით აღმაშენებლის ქ.N 141) უნდა წარადგინოს შემდეგი დოკუმენტაცია:

ა) შევსებული განცხადება (დანართი 1.1 );

ბ) სამოტივაციო წერილი (ბეჭდური სახით / შრიფტი - Sylfaen, ფონტის ზომა -11, არაუმეტეს 300 სიტყვისა);

გ) სარეკომენდაციო წერილი (მინიმუმ ორი);

დ) ავტობიოგრაფია / CV (ბეჭდური სახით / შრიფტი - Sylfaen, ფონტის ზომა -11);

ე) პირადობის დამადასტურებელი დოკუმენტის - მოწმობის ასლი;

ვ) ცნობა რეგისტრაციის (საცხოვრებელი ადგილის) შესახებ ან დასურათებული მტკიცება - ე.წ.

„სკრინშოტი“, სამოქალაქო რეესტრის ვებგვერდიდან (თარიღის წარმოჩენით), მისი რეგისტრაციის - საცხოვრებელი ადგილის/მისამართის მითითებით;

3. დოკუმენტები უნდა იყოს წარმოდგენილი ქართულ ენაზე, (ბეჭდური სახით - Microsoft Word Document / Sylfaen), ხოლო უცხო ენაზე წარმოსადგენი დოკუმენტი უნდა იყოს ნათარგმნი ქართულ ენაზე და ნოტარიულად დამოწმებული.

4. ქობულეთის მუნიციპალიტეტის მერია უფლებამოსილია საჭიროების შემთხვევაში მოითხოვოს დამატებითი დოკუმენტაცია.

**მუხლი 3. კონკურსის ეტაპები**

1. პირველი ეტაპი - დოკუმენტაციის შესწავლა.

2. მეორე ეტაპი - განაცხადების განხილვა კომისიური წესით.

3. კონკურსანტის მიერ წარდგენილი განცხადება, ამ დებულებით გათვალისწინებულ,

თანდართულ დოკუმენტებთან ერთად, ეგზავნება ქობულეთის მუნიციპალიტეტის მერიის განათლების, კულტურის, სპორტის, ტურიზმისა და გენდერული თანასწორობის სამსახურს (შემდგომში - სამსახური), რომელიც შემდგომი რეაგირების - საბუთების შესწავლის მიზნით, გადაეცემა ქობულეთის მუნიციპალიტეტის მერიის განათლების, კულტურის, სპორტის, ტურიზმისა და გენდერული თანასწორობის სამსახურს.

4. სამსახური:

ა) უზრუნველყოფს კონკურსანტის მიერ წარმოდგენილი ინფორმაციის დამუშავებას და რეესტრში შეყვანას;

ბ) შეისწავლის განცხადებას და არასრული დოკუმენტაციის წარდგენის შემთხვევაში, ამზადებს წერილს ან/და განაცხადში მითითებული საკომუნიკაციო საშუალების მეშვეობით (სწრაფი რეაგირების მიზნით, ელფოსტით ან/და მობილურ ტელეფონზე SMS შეტყობინების სახით), კონკურსანტს აცნობებს ხარვეზის გამოსწორების თაობაზე, რათა ოპერატიულად მოახდინოს დოკუმენტაციის მოწესრიგება 5 სამუშაო დღის ვადაში;

გ) შემოსული განცხადებების შესწავლის პროცედურის გავლის შემდეგ, ამზადებს სამსახურის მოხსენებით ბარათს კომისიის თავმჯდომარის სახელზე, კომისიური წესით განხილვაზე წარსადგენად/დასაშვებად და თანხმობის მიღების შემდეგ, მასალებს წარუდგენს კომისიის წევრებს.

5. განცხადება, განსაზღვრულ ვადაში ხარვეზის (არსებითი) გამოუსწორებლობის შემთხვევაში კომისიაზე არ განიხილება.

**მუხლი 4. განცხადების მიღებისა და განხილვის ვადები**

1. განცხადებების მიღება იწარმოებს 2023 წლის 23 ოქტომბრიდან 2023 წლის 23 ნოემბრის ჩათვლით.

2. შემოსული განცხადებები კომისიის მიერ განიხილება 2023 წლის 13 დეკემბრამდე.

**მუხლი 5. კომისიის უფლებამოსილებები**

1. კომისია:

1.1 კომისია თავის საქმიანობაში ხელმძღვანელობს წინამდებარე დებულებით;

1.2 კომისიის მუშაობას ხელმძღვანელობს კომისიის თავმჯდომარე, ხოლო მისი არყოფნისას -

კომისიის თავმჯდომარის მოადგილე;

1.3 კომისია ანგარიშვალდებულია ქობულეთის მუნიციპალიტეტის მერის (შემდგომში

მერი) წინაშე;

1.4 კომისიის გადაწყვეტილება სარეკომენდაციო ხასიათისაა. საბოლოო გადაწყვეტილებას იღებს მერი;

1.5 კომისია ამტკიცებს იმ განცხადებების სიას, რომლებიც არ შეესაბამება ამ დებულებით დადგენილ მოთხოვნებს ან თუ წარმოდგენილი დოკუმენტაცია არასრულია, იღებს გადაწყვეტილებას მათი კონკურსიდან მოხსნის თაობაზე;

1.6 კომისია განიხილავს განცხადებებს, აკეთებს შეფასებებს, გამოავლენს / შეარჩევს საუკეთესო კანდიდატურებს და მერს წარუდგენს რეკომენდაციას;

1.7 კომისია უფლებამოსილია, თუკი სხდომას ესწრება სრული შემადგენლობის ნახევარზე მეტი მაინც.

1.8 საჭიროებიდან გამომდინარე (საბოლოო გადაწყვეტილების მიღებამდე), კომისიის წევრთა გადაწყვეტილებით, კომისიის სხდომა შეიძლება გადაიდოს (გონივრული ვადით)

2. კომისიის თავმჯდომარე:

2.1 წარმართავს კომისიის საერთო ხელმძღვანელობას, ანაწილებს ფუნქციებს და დავალებებს კომისიის წევთა შორის. ასევე, უზრუნველყოფს სხვა ორგანიზაციული საკითხების გადაწყვეტას;

2.2 კომისიის სხდომაზე გადაწყვეტილების მიღებიდან, არაუგვიანეს 3 სამუშაო დღისა, მერს წარუდგენს მოხსენებით ბარათს განხილვის შედეგების შესახებ (ბრძანების პროექტთან ერთად).

3. კომისიის მდივანი:

3.1 ახდენს კომისიის სხდომის ორგანიზებას, საოქმო ჩანაწერების უზრუნველყოფას და სხვა ორგანიზაციული საკითხების აღსრულებას;

3.2 კომისიას გააცნობს ინფორმაციას/ანოტაციას თითოეულ პროექტთან მიმართებაში;

3.3 კომისიის წევრთა მიერ განხორციელებული შეფასების შედეგად დაგროვილი ქულების დაჯამებით, ახდენს საბოლოო შედეგების გამოვლენას;

3.4 აფორმებს კომისიის გადაწყვეტილებას ოქმის სახით, კომისიის სხდომის დასრულებიდან 3 სამუშაო დღის ვადაში, რომელსაც ხელს აწერს კომისიის თავმჯდომარე და მდივანი. ამასთან, აუცილებელია ოქმში დაფიქსირებული სიტყვით გამომსვლელ(ებ)ის ხელმოწერა, მის მიერ წარმოთქმული სიტყვის / ტექსტის სისწორის დადასტურებასთან მიმართებაში ან/და მის მიერ გადმოგზავნილი კომენტარ(ებ)ი, რომელიც ოქმს თან ერთვის;

3.5 ამზადებს მოხსენებით ბარათს კონკურსის შედეგების დამტკიცებისა და შერჩეული კანდი- დატურების თაობაზე (თანდართულ ბრძანების პროექტთან ერთად) მერისთვის წარსად- გენად.

4. კომისიის წევრი:

4.1 შეისწავლის განაცხადს, ახდენს შეფასებას და წარადგენს/გამოთქვამს თავის მოსაზრებებს;

4.2 გადაწყვეტილებებს იღებს დამოუკიდებლად.

5. კომისიის თითოეული წევრის მიერ განხორციელებული შეფასებები კონფიდენციალურია და განკუთვნილია მხოლოდ სამსახურებრივი მიზნებისათვის.

**მუხლი 6. შეფასების კრიტერიუმები**

1. განცხადებების შერჩევა ხდება შეფასების კრიტერიუმების გათვალისწინებით.

2. განცხადებების შეფასება ხდება 0 – 10 ქულის ფარგლებში, ბრძანების დანართი 2-ში განსაზღვრული კრიტერიუმების მიხედვით.

**მუხლი 7. გამარჯვებულის გამოვლენა**

1. საბოლოო შედეგები განისაზღვრება, კომისიის წევრის მიერ, თითოეული კონკურსანტის შეფასების შედეგად დაგროვილი ქულების დაჯამებით.

2. რეკომენდაცია გაეწევა იმ კონკურსანტებს, რომლებიც ჯამურად მიიღებენ მაქსიმალურ ქულათა (40 ქულა) არანაკლებ 70 პროცენტს (28 ქულას და მეტს).

3. ქალაქ ქობულეთის მუნიციპალიტეტის მერის სათათბირო ორგანოს - ახალგაზრდული საბჭოს წევრთა რაოდენობას (არანაკლებ 10 წევრი) და სიით შემადგენლობას, ბრძანებით განსაზღვრავს/ ამტკიცებს მერი.

**მუხლი 8. შედეგების დამტკიცება**

1. მერი, კომისიის რეკომენდაციის წარდგენიდან არაუგვიანეს 5 სამუშაო დღისა, გამოსცემს ბრძანებას კონკურსის შედეგებისა და ქობულეთის მუნიციპალიტეტის მერის სათათბირო ორგანოს - ახალგაზრდული საბჭოს წევრთა რაოდენობისა და სიითი შემადგენლობის დამტკიცების თაობაზე.

2. მერის ბრძანების გამოცემიდან 3 სამუშაო დღის ვადაში, ინფორმაცია კონკურსის შედეგების თაობაზე, განცხადებაში მითითებული საკომუნიკაციო საშუალების მეშვეობით (სწრაფი რეაგირების მიზნით, ელფოსტით ან/და მობილურ ტელეფონზე SMS შეტყობინების სახით), ეცნობება ქობულეთის მუნიციპალიტეტის მერის სათათბირო ორგანოს - ახალგაზრდულ საბჭოს არჩეულ/დამტკიცებულ წევრებს.

3. ქობულეთის მუნიციპალიტეტის მერის სათათბირო ორგანოს - ახალგაზრდული საბჭოს კოორდინატორი - სამსახურის პასუხისმგებელი თანამშრომელი ახალგაზრდული მიმართულებით, რომელიც თავისი მაღალი კვალიფიკაციითა და კომპეტენციით, ცოდნა - გამოცდილების გაზიარებით, ეხმარება საბჭოს ახალგაზრდა წევრებს მათი ფუნქციების მაღალორგანიზებულად განხორციელებაში, ასევე, ტექნიკური და საკოორდინაციო საკითხების მოგვარებაში და რომელსაც ნიშნავს/ათავისუფლებს მერი (ბრძანებით).

4. სამსახური, მერთან შეთანხმებით, იწვევს ქობულეთის მუნიციპალიტეტის მერის სათათბირო ორგანოს -ახალგაზრდულ საბჭოს პირველ სხდომას და უზრუნველყოფს საორგანიზაციო საკითხების მომზადებას.

დანართი 1.1

ქობულეთის მუნიციპალიტეტის მერს ბატონ ლევან ზოიძეს

განმცხადებელი:

(სახელი და გვარი)

 (პირადი ნომერი)

 (ტელეფონის ნომერი)

მისამართი:

(იურიდიული / ფაქტიური)

გ ა ნ ც ხ ა დ ე ბ ა

ბატონო ლევან,

გავეცანი ქობულეთის მუნიციპალიტეტის მერის სათათბირო ორგანოს - ახალგაზრდული საბჭოს წევრთა შერჩევის მიზნით, კონკურსის ჩატარების პირობების შესახებ დებულებას, ვეთანხმები და მაქვს სურვილი მივიღო მონაწილეობა.

გთხოვთ, განიხილოთ ჩემი განაცხადი შესარჩევ კონკურსში მონაწილეობის მისაღებად. დებულებით განსაზღვრული დოკუმენტაცია თან ერთვის: ფურცელი.

პატივისცემით,

განმცხადებლის ხელმოწერა: თარიღი: